Þykir ekki tiltökumál að hafa snyrtilegt í kringum sig Gauti Sigurgeirsson er rekstrarstjóri Húsasmiðjunnar í Borgarnesi . Hefur hann alloft sést fyrir utan Húsasmiðjuna með svartan ruslapoka þar sem hann hefur tínt rusl á lóð verslunarinnar og alveg niður að þjóðvegi . Gauti segir óvenju mikið af rusli hafi safnast upp í vetur . „ Hér og víðar hefur þetta verið slæmt í vetur . Það er búið að vera mikið rok en aftur á móti lítill snjór . Snjórinn fergir venjulega ruslið svo það fýkur síður , “ segir Gauti og bætir því við að kominn hafi verið tími á að taka til hendinni við lóðina . „ Þetta var orðið ógeðslegt . Móinn fyrir neðan lóðina var þakinn rusli alveg niður að vegi frá afleggjaranum hingað uppeftir og nánast út að hringtorgi , “ segir Gauti . Undanfarnar vikur hefur hann farið reglulega út og fyllt hvern ruslapokann á fætur öðrum af rusli . „ Ég smellti mér í þetta og þótti það svo sem ekkert merkilegt í sjálfu sér . Mér þykir ekki tiltökumál að hafa snyrtilegt í kringum mig og að ásýndin sé þokkaleg , “ segir hann . Nánar er rætt við Gauta í Skessuhorni vikunnar .